**Α. ΔΙΔΑΓΜΕΝΟ ΚΕΙΜΕΝΟ**

Δεῖ δή, εἶπον, ἡμᾶς τοιόνδε νομίσαι περὶ αὐτῶν, εἰ ταῦτ’ ἀληθῆ· τὴν παιδείαν οὐχ οἵαν τινὲς ἐπαγγελλόμενοί φασιν εἶναι τοιαύτην καὶ εἶναι. Φασὶ δέ που οὐκ ἐνούσης ἐν τῇ ψυχῇ ἐπιστήμης σφεῖς ἐντιθέναι, οἷον τυφλοῖς ὀφθαλμοῖς ὄψιν ἐντιθέντες.

***Φασὶ γὰρ οὖν, ἔφη.***

Ὁ δέ γε νῦν λόγος, ἦν δ’ ἐγώ, σημαίνει ταύτην τὴν ἐνοῦσαν ἑκάστου δύναμιν ἐν τῇ ψυχῇ καὶ τὸ ὄργανον ᾧ καταμανθάνει ἕκαστος, οἷον εἰ ὄμμα μὴ δυνατὸν ἦν ἄλλως ἢ σὺν ὅλῳ τῷ σώματι στρέφειν πρὸς τὸ φανὸν ἐκ τοῦ σκοτώδους, οὕτω σὺν ὅλῃ τῇ ψυχῇ ἐκ τοῦ γιγνομένου περιακτέον εἶναι, ἕως ἂν εἰς τὸ ὂν καὶ τοῦ ὄντος τὸ φανότατον δυνατὴ γένηται ἀνασχέσθαι θεωμένη· τοῦτο δ’ εἶναί φαμεν τἀγαθόν. Ἦ γάρ;

***Ναί.***

Τούτου τοίνυν, ἦν δ’ ἐγώ, αὐτοῦ τέχνη ἂν εἴη, τῆς περιαγωγῆς, τίνα τρόπον ὡς ῥᾷστά τε καὶ ἀνυσιμώτατα μεταστραφήσεται, οὐ τοῦ ἐμποιῆσαι αὐτῷ τὸ ὁρᾶν, ἀλλ’ ὡς ἔχοντι μὲν αὐτό, οὐκ ὀρθῶς δὲ τετραμμένῳ οὐδὲ βλέποντι οἷ ἔδει, τοῦτο διαμηχανήσασθαι.

***Ἔοικεν γάρ, ἔφη.***

Αἱ μὲν τοίνυν ἄλλαι ἀρεταὶ καλούμεναι ψυχῆς κινδυνεύουσιν ἐγγύς τι εἶναι τῶν τοῦ σώματος—τῷ ὄντι γὰρ οὐκ ἐνοῦσαι πρότερον ὕστερον ἐμποιεῖσθαι ἔθεσι καὶ ἀσκήσεσιν—ἡ δὲ τοῦ φρονῆσαι παντὸς μᾶλλον θειοτέρου τινὸς τυγχάνει, ὡς ἔοικεν, οὖσα, ὃ τὴν μὲν δύναμιν οὐδέποτε ἀπόλλυσιν, ὑπὸ δὲ τῆς περιαγωγῆς χρήσιμόν τε καὶ ὠφέλιμον καὶ ἄχρηστον αὖ καὶ βλαβερὸν γίγνεται.

**Παρατηρήσεις**

**Α.**Να δοθεί η ορθότητα των κάτωθι προτάσεων και να αιτιολογήσετε την απάντησή σας με αποσπάσματα από το κείμενο:

* Η γνώση είναι κάτι που εμφυτεύεται στον άνθρωπο κατά τον Σωκράτη.
* Η όραση ενεργοποιείται απλώς με τα μάτια.
* Η παιδεία για τον Σωκράτη είναι η μεταστροφή όλης της ψυχής προς την θέαση του Αγαθού και του κόσμου των Ιδεών.
* Όλες οι ψυχικές δυνάμεις μας είναι εκ φύσεως κατά τον Σωκράτη.
* Η φρόνηση είναι μία αρετή με θεϊκή καταγωγή κατά τον Σωκράτη.

**Μονάδες 10**

**Β1.**Ποιος ο ορισμός της γνώσης και της παιδείας κατά τον πλατωνικό Σωκράτη στο κείμενο; Ποια αρετή βοηθάει στην ανύψωση του ανθρώπου από την ύλη στον κόσμο των Ιδεών; Για την απάντησή σας να λάβετε υπ’ όψιν το παρακάτω παράλληλο κείμενο:

**«**Άρα, αυτό το μέρος της ψυχής μοιάζει με τον Θεό και κάποιος αν στρέψει την προσοχή του σε αυτό και γνωρίσει κάθε μέρος της ψυχής, δηλαδή τον Θεό και την φρόνηση, θα μπορέσει να γνωρίσει περισσότερο και τον εαυτό του.»

***Πλάτωνος, Ἀλκιβιάδης Α΄ 133 C***

**Μονάδες 15**

**Β2.**Ποια η διαφορά του πλατωνικού Σωκράτη με τους σοφιστές βάσει του αποσπάσματος του κειμένου «***τὴν παιδείαν οὐχ οἵαν τινὲς ἐπαγγελλόμενοί φασιν εἶναι τοιαύτην καὶ εἶναι. Φασὶ δέ που οὐκ ἐνούσης ἐν τῇ ψυχῇ ἐπιστήμης σφεῖς ἐντιθέναι, οἷον τυφλοῖς ὀφθαλμοῖς ὄψιν ἐντιθέντες.***» και του παρακάτω παράλληλου κειμένου;

«Γιατί ο καθένας από αυτούς (σοφιστές), Αθηναίοι, επισκεπτόμενος κάθε πόλη, μπορεί να πείθει τους νέους, οι οποίοι είχαν την δυνατότητα να διδάσκονται δωρεάν από όποιον συμπολίτη τους ήθελαν · λέω, λοιπόν, ότι πείθουν τους νέους να εγκαταλείψουν τις μαθητείες με τους συμπολίτες τους και να μαθητεύσουν κοντά στους ίδιους δίνοντας χρήματα και χρωστώντας τους επιπλέον και ευγνωμοσύνη. Βρίσκεται εδώ στην πόλη μας και κάποιος άλλος άντρας σοφός, πλην των προαναφερθέντων, ο οποίος πληροφορήθηκα ότι κατοικεί στην πόλη μας· γιατί έτυχε να επισκεφθώ έναν άντρα που είχε δαπανήσει για την μαθητεία κοντά στους σοφιστές περισσότερα χρήματα από οποιονδήποτε, μιλώ βέβαια για τον Καλλία τον γιο του Ιππόνικου·»

***Πλάτωνος, ἀπολογία Σωκράτους 20a***

**Μονάδες 15**

**Β3.** Να απαντηθεί αν οι κάτωθι ερωτήσεις είναι ορθές ή όχι:

* Ο Πρωταγόρας στο ομώνυμο έργο αφηγείται τον μύθο του Κάδμου.
* Ο Πλάτωνας καταγόταν από αριστοκρατική γενιά.
* Ο Σωκράτης με τον Πρωταγόρα στο ομώνυμο έργο εν τέλει συμφώνησαν και ταυτίστηκαν οι απόψεις τους.
* Η μητέρα του Σωκράτη τόν ενέπνευσε στις μεθόδους του κατά την φιλοσοφική αναζήτηση.
* Ο Πλάτωνας προσπάθησε να εφαρμόσει τις πολιτικές του ιδέες στα ταξίδια που έκανε στην Σικελία.
* Ο Πλάτωνας δεν ασχολήθηκε με τίποτα άλλο στην ζωή του παρά μόνο με την φιλοσοφία.
* Στο έργο “Πολιτεία” θέμα είναι η φύση της δικαιοσύνης.
* Οι Δημιουργοί ήταν το ανώτερο γένος στην ιδεατή πολιτεία.
* Ο Πλάτωνας διαίρεσε την ψυχή του ανθρώπου σε τρία μέρη.
* Για τον πλατωνικό Σωκράτη η δικαιοσύνη ταυτίζεται με την πολυπραγμοσύνη. **Μονάδες 10**

**Β4.**

**α)** Με ποιες λέξεις του κειμένου έχουν ετυμολογική συγγένεια τα παρακάτω λήμματα: **δέηση, καχύποπτος, θεωρία, ραθυμία, άξιος.**

**β)**Να βρείτε στο αρχαίο κείμενο τα συνώνυμα των παρακάτω λέξεων: ***ὑπισχνούμενοι, ὁμιλία, παντί, ἐμβαλεῖν, λυσιτελές***. **Μονάδες 10**

 **Επαναληπτικό Φύλλο Εργασίας**

**9η Διδακτική Ενότητα**

1.    Να χαρακτηρίσετε ως σωστές ή λανθασμένες τις παρακάτω προτάσεις.

Α) Ο Σωκράτης και οι σοφιστές έχουν κοινή αντίληψη για τη γνώση και την μάθηση.

Β) Για τον Σωκράτη η γνώση είναι ένα εξωτερικό δεδομένο.

Γ) Η παρομοίωση με το μάτι και το σώμα αποσκοπεί να τονίσει την ολιστική προσέγγιση της γνώσης.

Δ) Ανώτερη Ιδέα είναι η ιδέα του Αγαθού

Ε) Η ψυχή δεν έχει μέσα της τη δύναμη να βλέπει.

Στ) Η παιδεία δεν μπορεί να βοηθήσει στην περιαγωγή της ψυχής.

Ζ) Η φρόνηση ανήκει σε αυτές που αποκαλούνται αρετές της ψυχής.

Η) Η ωφελιμότητα ή όχι της φρόνησης εξαρτάται από τον ίδιο τον άνθρωπο.
Θ) Θα μπορούσαμε να συνδέσουμε την αντίληψη των σοφιστών με την έννοια της εκπαίδευσης και του Σωκράτη με την έννοια της παιδείας.

2.   Σε ποιους αναφέρεται με τη μετοχή *ἐπαγγελλόμενοί* ο Σωκράτης και πώς φαίνεται μέσα από τα λόγια του ότι αντιλαμβάνονταν αυτοί την παιδεία;

3.   Με ποιο τρόπο ο Πλάτωνας προσπαθεί αρχικά να δώσει τη σωκρατική άποψη για τη μάθηση;

4.   Ποια η λειτουργία της επανάληψης της χρήσης της πρόθεσης ἐν (ἐνούσης, ἐντιθέναι, ἐντιθέντες, ἐνοῦσαν);

5.   Με ποιο τρόπο προσπαθεί στη συνέχεια ο Πλάτωνας να δώσει τη σωκρατική άποψη για τη γνώση;

6.   Ποιος ο ρόλος της αναλογίας *οἷον εἰ ὄμμα μὴ δυνατὸν ἦν ἄλλως ἢ σὺν ὅλῳ τῷ σώματι στρέφειν πρὸς τὸ φανὸν ἐκ τοῦ σκοτώδους, οὕτω σὺν ὅλῃ τῇ ψυχῇ ἐκ τοῦ γιγνομένου περιακτέον εἶναι, ἕως ἂν εἰς τὸ ὂν καὶ τοῦ ὄντος τὸ φανότατον δυνατὴ γένηται ἀνασχέσθαι θεωμένη*;

7. Ποια η σημασία της μετοχής θεωμένη;

8.    περιακτέον εἶναι: Ποια η λειτουργία του ρηματικού επιθέτου;

9.   τὴν ἐνοῦσαν ἑκάστου δύναμιν: Πώς παρουσιάζεται η γνώση στο χωρίο;

10.   πρὸς τὸ φανὸν ἐκ τοῦ σκοτώδους: Ποιο σχήμα λόγου εντοπίζετε εδώ και ποια η λειτουργία του;

11.    Πώς καταλαβαίνετε τις λέξεις *τὸ ὄν* και *ἀγαθόν*;

12. Ποια η λειτουργία του συμπερασματικού συνδέσμου *τοίνυν*;

13.    ὡς ῥᾷστά τε καὶ ἀνυσιμώτατα: Ποια η λειτουργία του υπερθετικού βαθμού των επιρρημάτων;

14.    Από ποια παιδαγωγική αρχή προσδιορίζεται η αντίληψη του Πλάτωνα για την παιδεία;

15.    Πώς επιτυγχάνεται η ενεργοποίηση της λανθάνουσας γνώσης μέσα στην ανθρώπινη ψυχή;

16.    Φαίνεται μέσα στο κείμενο μια διάθεση μετριοπάθειας από την μεριά του Σωκράτη;

17.    Ποιο το περιεχόμενο του όρου *περιαγωγή*;

18.    Σε ποιες αρετές αναφέρεται στην τελευταία παράγραφο ο Σωκράτης και σε τι διαφέρουν;

19.    Σε ποιες από τις παραπάνω αρετές είχε αναφερθεί ο Σωκράτης στις προηγούμενες τρεις παραγράφους;

20.    Ποιες αρετές του ανθρώπου βρίσκονται πιο κοντά στις σωματικές λειτουργίες;

21.   Πώς καταλαβαίνετε το περιεχόμενο του όρου *φρόνησις*;

22.    Μπορείτε να εντοπίσετε την αντίθεση που υπάρχει στην τελευταία παράγραφο; Ποια η λειτουργία της;

23.   τὴν  παιδείαν  οὐκ  εἶναι  τοιαύτην /οὐχ  οἵαν  τινὲς  ἐπαγγελλόμενοί φασιν   εἶναι;  Σε ποιους όρους αναφέρονται;

24.   Να σχολιάσετε τον βαθμό βεβαιότητας στις απαντήσεις του Γλαύκωνα.

25.   ὄμμα, ἐμποιῆσαι: Να γράψετε δύο περιόδους λόγου με δύο ομόρριζα των παραπάνω λεξεων.

26.   Ποιες θέσεις του κειμένου αναφοράς εντοπίζονται στο παρακάτω απόσπασμα από τον Μένωνα του Πλάτωνα;

Επειδή λοιπόν η ψυχή και αθάνατη είναι και πολλές φορές γεννήθηκε και έχει δει όλα τα πράγματα και όσα είναι εδώ και όσα είναι στον Άδη, δεν είναι τίποτε που να μην το έχη μάθει. Ώστε καθόλου παράξενο να μπορή αυτή και για την αρετή και για τα άλλα να ξαναθυμηθή όσα και πριν ήξερε. Και επειδή όλη η φύση έχει ομοιογένεια και η ψυχή τα έχει μάθει όλα, τίποτε δεν εμποδίζει, αν ένα μόνο ξαναφέρη κανείς στο νου του ―αυτό δα οι άνθρωποι το ονομάζουν μάθηση― μόνος του να ξαναβρή όλα τα άλλα, φτάνει να έχη θάρρος και να μην αποκάμη ερευνώντας· γιατί η έρευνα και η μάθηση στο σύνολό τους ανάμνηση είναι.